ମୁମ୍ବାଇ,୨୬/୧୨ଃ କରୋନାରେ ମୃତ୍ୟୁବରଣ କରିଛି ଡନ୍ ଦାଉଦ ଇବ୍ରାହିମର ପୁତୁରା । ପାକିସ୍ତାନରେ ଲୁଚିଥିବା ଭାରତର ମୋଷ୍ଟୱାଣ୍ଟେଡ ଗ୍ୟାଙ୍ଗଷ୍ଟର ତଥା ମୁମ୍ବାଇ ବିସ୍ଫୋରଣର ମାଷ୍ଟରମାଇଣ୍ଡ ଦାଉଦ ଇବ୍ରାହିମ୍ର ପୁତୁରା ସିରାଜ କସକର(୩୮) କରୋନାରେ ଆକ୍ରାନ୍ତ ହୋଇ ଚିକିତ୍ସିତ ହେଉଥିଲା । ତେବେ ଚିକିତ୍ସାଧିନ ଅବସ୍ଥାରେ ସେ କରାଚୀ ସହରରେ ପ୍ରାଣ ହରାଇଛି ।
ସିରାଜ ହେଉଛି ଦାଉଦର ବଡ ଭାଇ ସବୀର କସକରର ପୁଅ । ସବୀର ପ୍ରଥମେ ମୁମ୍ବାଇରେ ଅଣ୍ଡରୱାର୍ଲ୍ଡ ଗ୍ୟାଙ୍ଗର ଲିଡର ଥିଲା । ପରେ କିନ୍ତୁ ବିରୋଧୀ ଗ୍ୟାଙ୍ଗର ଆକ୍ରମଣରେ ସେ ନିହତ ହୋଇଥିଲା । ଏହାପରେ ଦାଉଦ ସେଇ ଗ୍ୟାଙ୍ଗର ନେତୃତ୍ୱ ନେଇଥିଲା । ଏହା ପରେ ଉଭୟ ଦାଉଦ ଓ ସିରାଜ ପାକିସ୍ତାନ ପଳାଇଥିଲେ ।
ସୂଚନାଯୋଗ୍ୟ, ନିକଟରେ ପଳାତକ ଗ୍ୟାଙ୍ଗଷ୍ଟର ଦାଉଦ ଇବ୍ରାହୀମର ମହାରାଷ୍ଟ୍ର ରତ୍ନଗିରିରେ ଥିବା ୩ଟି ସମ୍ପତ୍ତିକୁ ସରକାର ନିଲାମ କରିଦେଇଥିଲେ। ଏହି ସବୁ ସମ୍ପତ୍ତି ମୋଟ ୧ କୋଟି ୧୦ ଲକ୍ଷ ଟଙ୍କାରେ ନିଲାମ ହୋଇଥିଲା। ତସ୍କରୀ ଓ ବିଦେଶୀମୁଦ୍ରା ହେରଫେର ଅଧିନିୟ ଆଇନ (ଫେମା) ବଳରେ ଏହି ସବୁ ସମ୍ପତ୍ତିର ନିଲାମ କରାଯାଇଥିଲା ।
